钦定古今图书集成/明伦汇编/氏族典/第365卷 > 《廖用贤尚友录》 > 岑瑛
## 钦定古今图书集成/明伦汇编/氏族典/第365卷 > 《廖用贤尚友录》 > 岑瑛

按《思恩军民府志》：“瑛原籍浙江绍兴府馀姚县人，汉
岑彭后裔。瑛始祖岑仲淑，随武襄公狄青征服蛮彝。
武襄还朝，仲淑留后，封武阴侯，镇抚交趾。后世子孙
繁盛，以世禄官左右两江者颇众。后以支子封思恩
土知州。历世相承，率守厥常。迨明传至瑛，生而神异，
有大志忠勇，谋略过人。正统间，常奉征调，屡著功勋”，
遂晋州为府秩，加都指挥使。瑛抚有思、土，爱民辑士，
更复好学。鼎建黉宫，请设官师。思恩有学，民知读书。
蛮方习尚一变者，实瑛为之倡也。瑛没，民人感颂，所
在皆有庙祀。

===岑万===按《广东通志》：“万字体一，顺德人。嘉靖丙戌，以进士授
户部主事，历福建左布政使。万寿节，御史曾佩拜于
上，万引却之，曰：‘拜下之礼，按臣何独不然’。御史衔之，
论谪广西参政，迁按察使。靖江王不得于母，作《慈母
不慈记》，䜩藩臬，命伶人歌焉。万遽起曰：‘此非臣等所
忍闻也。以子仇母，于法不孝。一旦上闻，以此督过于
王，奈何’？”王竦然，立命焚其书，母子遂欢好如初。迁河
南右布政。前御史仍不解。《嗾言》万老，勒致仕。